
RAPORT  COMUN

asupra propunerii legislative pentru modificarea Ordonanței de Urgență nr.103/2013 privind salarizarea personalului plătit din fonduri publice în anul 2014, precum și alte măsuri în domeniul cheltuielilor publice
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. Plx 247/2014 din 5 mai 2014, cu dezbaterea pe fond a propunerii legislative pentru modificarea Ordonanței de Urgență nr.103/2013 privind salarizarea personalului plătit din fonduri publice în anul 2014, precum și alte măsuri în domeniul cheltuielilor publice. 

La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.17/08.01.2014)

· avizul Consiliului Economic şi Social (nr. 3825/20.12.2013)

· avizul negativ al Comisiei juridice, de disciplină şi imunităţi 
(nr.4c-11/544/27.05.2014)

· avizul negativ al Comisiei pentru sănătate şi familie 
(nr.4c-8/104/13.05.2014)

· avizul negativ al Comisiei pentru apărare, ordine publică şi siguranţă naţională (nr.4c-12/139/2014)

· punctul de vedere, negativ, al Guvernului (nr. 554/28.03.2014).

Propunerea legislativă are ca obiect de reglementare modificarea art.9 din Ordonanţa de urgenţă a Guvernului nr. 103/2013 privind salarizarea personalului plătit din fonduri publice în anul 2014, precum şi alte măsuri în domeniul cheltuielilor publice, aprobată cu completări prin Legea nr.28/2014, cu modificările şi completările ulterioare, în sensul exceptării de la regula compensării numai cu timp liber pentru munca suplimentară efectuată peste durata normală a timpului de lucru, precum şi pentru cea prestată în zilele de repaus săptămânal, de sărbători legale şi în celelalte zile în care, în conformitate cu reglementările în vigoare, nu se lucrează, a angajaţilor din unităţile sanitare de stat, ai angajaţilor din unităţile teritoriale aflate în subordinea Inspectoratului General al Poliţiei Române, ai Direcţiei Generale de Poliţie a Municipiului Bucureşti, ai inspectoratelor judeţene de poliţie, ai direcţiilor de poliţie locală, ai Inspectoratului pentru Situaţii de Urgenţă precum şi a personalului angajat în cadrul serviciului de asistenţă socială.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 
La şedinţa Comisiei pentru buget, finanţe şi bănci din data de 3 iunie 2014 au fost prezenţi 32 deputaţi din totalul de 34 membri ai comisiei. La dezbateri a participat, ca invitat, în conformitate cu prevederile art.55 din Regulamentul Camerei Deputaţilor, domnul Ion Ghizdeanu, preşedintele Comisiei Naționale de Prognoză.

La şedinţa Comisiei pentru muncă şi protecţie socială din data de 4 iulie 2014 şi-au înregistrat prezenţa 22 deputaţi din totalul de 23 membri ai comisiei. La dezbateri a participat, ca invitat, în conformitate cu prevederile art.55 din Regulamentul Camerei Deputaţilor, domnul Fănel Mitea, director în cadrul Ministerului Finanţelor Publice.
Propunerea legislativă a fost respinsă de Senat în şedinţa din 28 aprilie 2014.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, membrii celor două Comisii, cu unanimitate de voturi, propun Plenului Camerei Deputaţilor respingerea iniţiativei legislative, din următoarele considerente:
· adoptarea acestor măsuri ar crea un paralelism legislativ, întrucât prin O.U.G. nr.37/2014, art.I, pct.1 şi 2, se reglementează acordarea unei majorări de 75% din solda lunară/salariul de bază prevăzute de legislaţia în vigoare la data de 31 decembrie 2009, pentru personalul militar, poliţiştii, funcţionarii publici cu statut special din sistemul administraţiei penitenciare şi personalul civil din instituţiile publice de apărare, ordine publică şi securitate naţională, prin excepţie de la prevederile art.9 alin.(1), în situaţia în care nu se poate compensa cu timp liber corespunzător activitatea desfăşurată în zilele de repaus săptămânal, de sărbători legale şi în celelalte zile în care, în conformitate cu reglementările în vigoare, nu se lucrează.  
· referitor la sistemul sanitar, menţionăm că prevederile art.2 din Capitolul II, Anexa nr. III — Familia ocupaţională de funcţii bugetare „Sănătate” din Legea-cadru nr.284/2010 privind salarizarea unitară a personalului plătit din fonduri publice, cu modificările şi completările ulterioare, sunt aplicabile şi în anul 2014 personalului din unităţile sanitare, de asistenţă socială şi de asistenţă medico-socială în sensul că, munca prestată în vederea asigurării continuităţii, în zilele de repaus săptămânal, de sărbători legale şi în celelalte zile în care, în conformitate cu reglementările în vigoare, nu se lucrează, în cadrul schimbului normal de lucru, se plăteşte cu un spor de 100% din salariul de bază al funcţiei îndeplinite. Munca astfel prestată şi plătită nu se compensează şi cu timp liber corespunzător.
Munca prestată în cadrul schimbului normal de lucru în condiţiile prevăzute la art.2 alin.(1) din Capitolul II al Anexei nr. III la Legea-cadru nr. 284/2010, nu constituie muncă suplimentară efectuată peste durata normală a timpului de lucru şi nu intră sub incidenţa prevederilor art.9 din Ordonanţa de urgenţă a Guvernului nr.103/2013.
· plata acestor drepturi salariale pentru angajaţii din unităţile teritoriale aflate în subordinea Inspectoratului general al Poliţiei Române, angajaţi ai Direcţiei generale de Poliţie a Municipiului Bucureşti, ai inspectoratelor judeţene de poliţie, ai direcţiilor de poliţie locală, ai Inspectoratului pentru Situaţii de Urgenţă precum şi pentru personalul angajat al serviciului de asistenţă socială, determină influenţe financiare suplimentare asupra cheltuielilor de personal ale bugetului general consolidat. 
· pentru asigurarea şi menţinerea disciplinei fiscal-bugetare, evaluarea impactului cheltuielilor şi gestionarea eficientă a finanţelor publice pentru a servici interesul public pe termen lung, a fost reglementat modul de elaborare a iniţiativelor legislative a căror adoptare atrage majorarea cheltuielilor bugetare. Astfel, potrivit prevederilor Legii responsabilităţii fiscal-bugetare nr.69/2010, iniţiatorii au obligaţia să prezinte o fişă financiară, însoţită de ipotezele şi metodologia de calcul utilizată, precum şi o declaraţie conform căreia majorarea de cheltuială este compatibilă cu obiectivele şi priorităţile strategice specificate în strategia fiscal-bugetară şi cu legea bugetară anuală; în acest sens, iniţiatorii nu precizează sursele financiare necesare aplicării măsurii propuse, încălcând astfel şi dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice.

